Ügyszám: OBH 4355/2002.
Előadó: dr. Fogarassy Edit

Az eljárás megindulása:

	A Győr-Moson-Sopron megyei munkalátogatás részeként - az Obtv. 16. § (2) alapján - hivatalból helyszíni vizsgálatot rendeltem el a Sopronkőhidai Fegyház és Börtönben. A vizsgálatban - melyre 2002. szeptember 25-én került sor - három munkatársam vett részt.

Érintett alkotmányos jogok:

Jogállamiság, jogbiztonság elve (Alkotmány 2. § /1/ bek.);
Élethez, emberi méltósághoz való jog (Alkotmány 54. § /1/ bek.);
Lehető legmagasabb szintű testi és lelki egészséghez való jog (Alkotmány 70/D. § /1/ bek.)

Alkalmazott jogszabályok:

1993. évi LIX. törvény az állampolgári jogok országgyűlési biztosáról (Obtv.):
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket - ide nem értve a közigazgatási határozat bírósági felülvizsgálatát - már kimerítette, illetve jogorvoslati lehetőség nincs számára biztosítva.
(2) Az országgyűlési biztos az alkotmányos jogokkal kapcsolatos visszásság megszüntetése érdekében az (1) bekezdésben megjelölt feltételek fennállása esetén hivatalból is eljárhat.

1996. évi XLIII. törvény a fegyveres szervek hivatásos állományú tagjainak szolgálati viszonyáról (Hszt.):
75. § (1) A hivatásos állomány tagjának meg kell felelnie a miniszter által meghatározott, a beosztásának és életkorának megfelelő egészségi, pszichikai és fizikai alkalmassági követelményeknek. Az alkalmasság elérésének és szintentartásának feltételeit a fegyveres szerv biztosítja.
(2) Az (1) bekezdésben meghatározott alkalmassági feltételeket az érintettek tudomására kell hozni, és az alkalmasságot rendszeresen ellenőrizni kell.
(3) A hivatásos állomány tagja köteles magát az ellenőrzéseknek alávetni.
(4) Ha a hivatásos állomány tagja az előírt követelményeknek nem felel meg, határidő kitűzésével az ellenőrzést meg kell ismételni.

1979. évi 11. tvr. a büntetések és az intézkedések végrehajtásáról (Bv. tvr.):
38. § (1) A szabadságvesztés végrehajtásának feladata, hogy fenntartsa az elítélt önbecsülését, fejlessze a felelősségérzetét, és ezzel elősegítse, hogy felkészüljön a szabadulása utáni, a társadalom elvárásának megfelelő önálló életre.
(2) Az (1) bekezdésben megjelölt feladat végrehajtása érdekében fel kell használni a szükséges gyógyító, oktató, erkölcsi és szellemi erőforrásokat, biztosítani kell a rendszeres munkavégzés feltételeit.

6/1996. (VII. 12.) IM rendelet a szabadságvesztés és az előzetes letartóztatás végrehajtásának szabályairól:
135. § (2) Zárka az elítéltek elhelyezésére szolgáló olyan helyiség, amelynek ajtaja, ablaka (a továbbiakban: nyílászárók) a külön rendelkezésekben meghatározott biztonsági követelményeknek megfelel. A zárkában folyó vízzel ellátott mosdót, illetve - az ön- és közveszélyes magatartást tanúsító elítéltek elhelyezésére kialakított zárka kivételével - elkülönített WC-t kell kialakítani.
137. § (1) A zárkában (lakóhelyiségben) elhelyezhető létszámot úgy kell meghatározni, hogy minden elítéltre legalább hat köbméter légtér, és férfi elítéltek esetén három négyzetméter, a fiatalkorúak, illetve a női elítéltek esetén három és fél négyzetméter mozgástér jusson.
(2) A mozgástér meghatározása szempontjából a zárka (lakóhelyiség) alapterületéből az azt csökkentő berendezési és felszerelési tárgyak által elfoglalt területet figyelmen kívül kell hagyni.
(3) Egyéni elhelyezés esetén a zárka (lakóhelyiség) alapterületének el kell érni a hat négyzetmétert.
143. § (1) A magánelzárás végrehajtására fegyelmi zárkát kell kialakítani, melynek berendezését és felszerelését, valamint az elítéltnél tartható tárgyakat az 5. számú melléklet tartalmazza.
144. § Az ön- és közveszélyes magatartást tanúsító elítéltek elhelyezésére külön helyiséget kell kialakítani, amelyben berendezési és felszerelési tárgy nem lehet. A helyiséget párnázott burkolattal kell ellátni.
145. § A 47. § (1)-(2) bekezdésének a hatálya alá tartozó elítélteket különleges biztonságú zárkában kell elhelyezni. A zárka berendezését, felszerelését és az elítéltnél tartható tárgyakat a 6. számú melléklet tartalmazza.

A vizsgálat megállapításai:	

1. A fogvatartottak elhelyezése, munkáltatása, a fogvatartás körülményei:

	A Sopronkőhidai Fegyház és Börtön 1884-86 között készült, H alakú épület, mely négy körletből áll. A bv. intézet befogadóképessége 2002. június 14-től 544 fő. A vizsgálat időpontjában a nyilvántartott fogvatartotti létszám 807 fő volt, melyből ténylegesen 777 személy - továbbá két megőrzéses - tartózkodott az intézetben. Az előzetesen letartóztatottak száma összesen 49 fő volt. A 6,2 - 8,2 m2 alapterületű zárkákban 2-3 fogvatartottat helyeznek el emeletes ágyakon.
Jelenleg is folyamatban van az épület felújítása, illetve minőségi szempontú átalakítása, mely a következő területekre terjed ki: a higiéniás körülmények javítása érdekében a zárkákban külön, leválasztott WC helyiségeket alakítanak ki; a zárkákban levő szaniter elemek ütésállóak (a régi zárkákban függönnyel vannak leválasztva a WC-k; a szaniter elemek korábban nem ütésálló anyagból készültek). A felügyelőkkel való érintkezés megkönnyítése céljából elektromos kijelzőket építenek be a zárkákba (a fel nem újított zárkákban a fogvatartottak az zárkaajtón dörömbölnek). A biztonság növelése érdekében állapotjelzőket szerelnek fel, melyek a zárkaajtók nyitott vagy zárt állapotát mutatják, valamint biztonsági ablakokat és rögzített bútorokat helyeznek el a zárkákban. A felújítások egyben a személyi állomány munkafeltételeinek javítását is célozzák: új felügyelői irodát és nevelői szobákat alakítottak ki. A fogvatartottak helyzetét könnyíti, hogy a felújított zárkákba elektromos dugaszokat és TV csatlakozót építettek be, így a fogvatartottak saját TV-jüket is behozhatják, valamint a BVOP által engedélyezett merülőforralót is használhatnak a zárkákban. 
Az intézet teljes rekonstrukciója a tervek szerint 2004-ben fejeződik be, az anyagi eszközöket a BVOP biztosítja. Az országos problémát jelentő zsúfoltság azonban a felújítással sem szűnik meg, sőt átmenetileg még növekszik is, hiszen a felújítás alatt álló körletekből a már felújított zárkákba kell költöztetni a fogvatartottakat.
	Az előzetesen letartóztatottak - két fő kivételével - már az új épületrészben vannak elhelyezve. A fegyelmi zárkák, a biztonsági elkülönítő, valamint a IV. biztonsági csoportba sorolt fogvatartottak zárkái a még fel nem újított szárnyban találhatóak. A fegyelmi zárkák el vannak látva folyóvízzel, ill. rögzített bútorzat van bennük. Az ún. "dühöngő" párnázott, megvilágított helyiség; a különleges biztonságú körlet pedig külön ráccsal leválasztott folyosórészen található. 
A fogvatartottak által használható ill. látogatható egyéb helyiségek: a közösségi helyiségek (17 db), a fürdő (8 db), a bolt, a könyvtár, a konditerem, és a telefonálás céljára kialakított külön új helyiség. A bv. intézetben működő bolt árai - megállapításunk szerint - nem magasabbak az átlagos bolti áraknál. A sétaudvar viszonylag nagy, tiszta, füves terület; ahol egyidejűleg 60-80 fogvatartott szabad levegőn való tartózkodása biztosítható. Látogató fogadására egy 14 asztallal és székekkel ellátott, kulturált helyiségben van lehetőség.
	A befogadási eljárás keretében először (hétfőn) egy azonnali orvosi vizsgálatra kerül sor, a fogvatartott érkezését követő nap (kedden) történik a letétezés, ill. a részletes orvosi vizsgálat, szerdán pedig - ahogy a vizsgálat időpontjában is - a befogadó bizottság tart ülést. Ezt követően a fogvatartottakat a régi épületrészen található felkészítő részlegbe helyezik. Az eljárás során nyilatkoztatják a fogvatartottakat, hogy dohányzó vagy nem dohányzó zárkába kívánnak kerülni, és később ennek megfelelően helyezik el őket.
A helyszíni bejárás alkalmával munkatársaim észlelték, hogy egy, a régi épületrészben levő kétszemélyes lakózárkában a WC nem volt függönnyel leválasztva, ennek pótlására a parancsnok-helyettes ígéretet tett.

	A fogvatartottak foglalkoztatása egyrészt költségvetési rendszerben, másrészt a bv. intézet mellett működő gazdasági társaság, a Sopronkőhidai Szövő- és Ruhaipari kft. keretében történik. A bv. intézet költségvetéséből összesen 89 főt tudnak munkával ellátni. Ezek a fogvatartottak intézetfenntartó munkakörben: a konyhán, a raktárakban, a gépházban, a kórházban és a körleteken dolgoznak; munkabérük átlagosan 14 642 Ft havonta. A kft. összesen 315 főt foglalkoztat egy műszakban, az átlagkereset itt 13 376 Ft. Munkahely hiányában 297 fő nem dolgozik.
A kft. elődje az 50-es években alakult, a fogvatartottaknak a textiliparban való foglalkoztatása céljából. A ma már nem nyereséges, költséges textilipari termékek előállítása helyett a kft. jelenleg más - vasipari - tevékenységet is folytat (pl. parabola-antennákat, zárkaszekrényeket gyártanak). A kft. nem kapja meg a normatív állami támogatás teljes összegét.
	Az intézetben különböző tanfolyamokat, képzést szerveznek a fogvatartottak számára, rendszeresen tartanak általános iskolai oktatást, egy éve pedig gimnáziumi osztályt is indítottak, melyben jelenleg 25 fő tanul.
	A fogvatartottak fegyelmi ügyeinek száma az idén megnőtt, több bűncselekményt is követtek el. Míg 2001-ben összesen 7 esetben tett büntető feljelentést az intézet parancsnoka, addig 2002 első felében 12 esetben. Ezek zöme a fogvatartott társakkal szemben elkövetett cselekmény, amit a sérelmet szenvedett fogvatartottak - a fegyelmi jogkör gyakorlójának megítélése szerint - egyre gyakrabban jelentenek a felügyeletnek. 
	A fogvatartottak által elkövetett öngyilkosságok megelőzése érdekében a bv. intézet parancsnoka 2001. május 21-én utasítást adott ki "az intézetben előfordult öngyilkosságok tapasztalatai alapján, valamint az esetleges további öngyilkosságok és öngyilkossági kísérletek megelőzésére, és az ezzel kapcsolatos akadálytalan információáramlás elősegítésére". Felismerték ugyanis, hogy az öngyilkosságot megkísérelt fogvatartott elkülönítése nem jó megoldás, továbbá, hogy az öngyilkosságok megakadályozásában fontos szerepe van a személyzetnek, a pszichológusoknak és a börtönlelkésznek is. A körlet-felügyelők részére tájékoztatót készítettek az önkárosító, öngyilkossági kísérletet elkövető elítéltekkel kapcsolatos eljárásokról, valamint pontosan meghatározták a körlet-(fő)felügyelők, a nevelők, a biztonsági tisztek és a pszichológusok közvetlen feladatait. 
Az intézet két főállású pszichológust foglalkoztat, továbbá egy börtönlelkész jár ki rendszeresen az intézetbe. A lelkész elmondása szerint jó a kapcsolata az intézet vezetésével, munkáját elősegítik, a problémák megoldásában együtt tudnak működni.

2. A személyi állomány helyzete:

	Az intézetben 251 fő dolgozik, az állománytábla betöltött, a korábbi 10-20 fős létszámhiányt egy éve - a béremelés hatására - sikerült megszüntetni. A kft.-be vezényelt 56, hivatásos állományú személy az intézet állományába tartozik; az ő bérük, valamint az intézetben dolgozó többi hivatásos bére közti eltérés, ill. az ebből adódó feszültség időközben megszűnt. Ugyanakkor az azonos beosztásban levő közalkalmazottak és hivatásosok bére között kisebb-nagyobb eltérések tapasztalhatóak.
	A parancsnok-helyettes elmondása szerint problémát jelent, hogy az 1996. évi XLIII. törvényben (Hszt.) előírt követelményeknek nem minden esetben tudnak eleget tenni. Felügyelői állományba ugyanis nem tudnak érettségivel rendelkező dolgozókat felvenni: jelenleg 24 főből 9 rendelkezik érettségivel. Az évente végzett fizikai állapotfelméréssel kapcsolatban gondot okoz, hogy az állóképesség javítására, ill. szinten tartására csak szabadidőben van lehetőség a hivatásos állomány számára fenntartott sportpályán, torna- ill. konditeremben. A pszichikai állapotfelmérés, melyet idén másodszor végeznek el, komoly anyagi terhet jelent az intézetnek. A decemberben először elvégzendő teljesítményértékelés pedig túlságosan nagy adminisztratív terhet ró az osztályvezetőkre, továbbá a sok azonos beosztású dolgozó miatt sablonos feladat-meghatározást eredményez.
	2002-ben a személyzet hivatásos állományú tagjai ellen 40 esetben rendelt el fegyelmi eljárást az intézet parancsnoka, leggyakrabban szolgálati kötelesség megszegése miatt. Büntetőeljárás 5 esetben indult. A tavalyi évvel összehasonlítva megállapítható, hogy a fegyelmi eljárások száma idén jelentősen megnőtt, ami - a fegyelmi tisztek véleménye szerint - indokolttá tenné egy független fegyelmi és nyomozótiszti státusz kialakítását. Szükségesnek tartják továbbá - a megelőzés céljából - az éves továbbképzéseken, eligazításokon ismertetni a fegyelmi ügyeket az hivatásos állománnyal.

3. Fogvatartott személyes meghallgatása:

	A helyszínen munkatársaim meghallgattak egy "éhségsztrájkot" folytató fogvatartottat, aki ugyan átveszi az élelmet, de 11 napja nem eszi meg. Pszichológus és orvos rendszeresen ellenőrzi az állapotát. Elmondása szerint nem a bv. intézet ellen, a fogvatartás körülményei miatt tiltakozik ily módon, hanem egy őt elmarasztaló, szerinte jogtalan bírói ítélet ellen. Tájékoztattuk, hogy a bírói döntések vizsgálatára az országgyűlési biztosnak nincs hatásköre, fellebbezését a másodfokú bíróság bírálja el. Kérdésre elmondta, hogy védője tevékenységével kapcsolatban nem volt kifogása. Az intézet a fellebbezését szeptember 17-én postázta. Munkatársaim javasolták, hogy egészségi állapotára - korábbi szívműtétére - tekintettel hagyja abba "az éhségsztrájkot", valamint jogai érvényesítése érdekében, a másodfokú eljárás során vegyen igénybe ügyvédi segítséget.

	Vizsgálatom során - a Sopronkőhidai Fegyház és Börtönben tapasztaltak alapján - nem tártam fel alkotmányos jogokkal összefüggő visszásságot az intézetben. 
A parancsnok-helyettes által elmondottakra tekintettel azonban felhívom a büntetés-végrehajtás országos parancsnokának a figyelmét a Hszt. betartásával kapcsolatos anyagi, ill. egyéb problémákra. A jogszabályi előírásokkal ellentétes zsúfoltság mielőbbi megoldása - a költségvetés függvényében - az igazságügyminiszter feladata. 

Budapest, 2002. október 

				Takács Albert